Author: Vavro

Príloha č. 5

Rezolúcia o posilnení kapacity Medzinárodnej organizácie práce napomáhať svojim členom v ich úsiliach dosiahnuť jej ciele v kontexte globalizácie 

Generálna konferencia Medzinárodnej organizácie práce, ktorá sa zišla na svojom deväťdesiatom siedmom zasadnutí v roku  2008, 

prijímajúc deklaráciu, ktorá sa môže označovať ako Deklarácia MOP o sociálnej spravodlivosti pre spravodlivú globalizáciu v rámci šiesteho bodu programu zasadnutia, ktorý je označený „Posilnenie kapacity MOP napomáhať svojim členom v ich úsiliach dosiahnuť jej ciele v kontexte globalizácie“,

pripomínajúc, že deklarácia má viacero opatrení silne podpornej povahy, týkajúcich sa dôstojnej práce a že by mala priniesť výhody zložkám MOP čo najskôr a, 

konštatujúc, že je dôležité, aby sa práca na zvýšení kapacity MOP začala čo najskôr; 

1. Konštatuje, že ustanovenia deklarácie a jej uplatňovanie by nemali zdvojovať existujúce dozorné mechanizmy MOP a že jej uplatňovanie by nemalo zvýšiť spravodajské záväzky členských štátov. 

2. Vyzýva generálneho riaditeľa (generálneho riaditeľa Medzinárodného úradu práce), aby predložil správnej rade (Správnej rade Medzinárodného úradu práce) prednostne plán realizácie v novembri 2008, a ak to správna rada považuje za potrebné, súbor konečných návrhov na jeho posúdenie následne na jej budúcom zasadnutí, obsahujúci všetky prvky uplatňovania uvedené v deklarácii vrátane:

(a) ustanovení odseku A a odseku C II. časti deklarácie, ako aj ustanovení prílohy k tejto deklarácii;

(b) bez toho, aby sa obmedzili horeuvedené, nasledovné prvky:

I. Problematika kapacity a riadenia – konkrétne návrhy spôsobov ako:

(a) posilniť výskumnú kapacitu, vedomostnú základňu a výkon dôkaznej analýzy vrátane spôsobov spolupráce s inými výskumnými inštitúciami a externými expertmi;

(b) zabezpečiť, aby preskúmavanie (hodnotenie) štruktúry oblasti viedlo k takej konfigurácii prítomnosti v oblasti, ktorá bude schopná najlepšie efektívne a účinne reagovať na potreby zložiek;

(c) posilniť spojitosť a spoluprácu v rámci úradu a medzi ústredím a oblasťou pôsobnosti;

(d) posilniť rozvoj ľudských zdrojov a prispôsobiť ho potrebám poznatkov zložiek;

(e) dostatočne monitorovať a hodnotiť programy a zabezpečiť spätnú väzbu o získaných poučeniach k správnej rade vrátane nezávislého posúdenia;

(f) zlepšiť pracovné metódy správnej rady a fungovanie každoročnej Medzinárodnej konferencie práce;

(g) prispôsobiť a preskúmať (prehodnotiť) inštitucionálne praktiky, vedenie a riadenie;

(h) monitorovať a hodnotiť uplatňovanie Národných programov dôstojnej práce (Decent Work Country Programmes, DWCPs);

(i) plne uplatňovať riadenie orientované na výsledky vrátane plného využívania informačných technologických systémov; a

II. Opakujúce sa body v programe Medzinárodnej konferencie práce  – návrhy na:

(a) následnosť a frekvenciu bodov opakujúcich sa v programe Medzinárodnej konferencie práce;

(b) vzťah k rozpravám k takým bodom na Medzinárodnej konferencii práce ako je globálna správa podľa následných opatrení k Deklarácii MOP o základných zásadách a právach pri práci;

(c) vzťah k strategickému politickému rámcu;

(d) rolu štruktúry oblasti;

(e) ustálenie a zefektívnenie podávania správ členmi a úradom; a

III. Partnerstvá  – návrhy na spoluprácu s inými medzinárodnými a regionálnymi organizáciami a s dôležitými neštátnymi aktérmi;

(c) okrem toho, náležitý ohľad venovať záležitostiam zložiek, ako sú vyjadrené v správe výboru o posilnení kapacity MOP na tomto zasadnutí konferencie.

3. Zvažuje, že správna rada si môže dovoliť ustanoviť vhodný a dôveryhodný mechanizmus na uplatňovanie takého programu z hľadiska skúseností a poučení vyvodených z pozitívnej skúsenosti získanej v rozprave k tomuto bodu programu konferencie na tomto zasadnutí konferencie, prípadne možným zriadením riadiaceho výboru.

4. Konštatuje svoje očakávanie, že výsledok tejto práce bude predpokladať, čo možno najefektívnejšie, najúčinnejšie a najhospodárnejšie využitie možných zdrojov vrátane identifikovania možných nákladových úspor.

5. Rozhoduje, že opatrenia prijaté podľa tejto rezolúcie budú tvoriť integrálnu súčasť akéhokoľvek hodnotenia konferenciou k dopadu deklarácie podľa III. časti – následné opatrenia k deklarácii.

10. júna 2008
Ženeva

Preklad/Translation:
odbor záležitostí EÚ
a medzinárodnej spolupráce
MPSVR SR
október 2008